
Antiflat 42 mg kramtomosios tabletės
Simetikonas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
-	Neišmeskite šio lapelio, nes vėl gali prireikti jį perskaityti.
-	Jeigu norite sužinoti daugiau arba pasitarti, kreipkitės į vaistininką.
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių
-	Jeigu Jūsų savijauta nepagerėjo arba net pablogėjo, kreipkitės į gydytoją.


Apie ką rašoma šiame lapelyje?

1.	Kas yra Antiflat ir kam jis vartojamas
2.	Kas žinotina prieš vartojant Antiflat 
3.	Kaip vartoti Antiflat 
4.	Galimas šalutinis poveikis
5.	Kaip laikyti Antiflat 
6.	Pakuotės turinys ir kita informacija


1.	Kas yra Antiflat ir kam jis vartojamas

Virškinimo trakto sutrikimai, nekokybiška mityba, vidurius pučiantis maistas, oro nurijimas valgant sukelia dujų susidarymą ir sankaupą žarnyne. Kūdikių ir mažų vaikų ypač greitas skysčių gėrimas dažnai sukelia pilvo pūtimą. Susikaupusios dujos virškinimo trakte esti neaktyvių, mažų burbuliukų pavidalu. Dėl tokios jų formos sutrinka arba visai nevyksta dujų absorbcija žarnų gleivinėje.
Išgėrus Antiflat kramtomųjų tablečių, jose esanti veiklioji medžiaga simetikonas nedelsiant 
sukelia burbuliukų suirimą. Dėl to išlaisvintos dujos gali būti pašalinamos įprastu būdu. Veiklioji medžiaga neabsorbuojama ir į kraujotaką nepatenka. Antiflat kramtomųjų tablečių vartojimas greitai sumažina sutrikimus ir pilvo pūtimą. 

Antiflat kramtomosios tabletės vartojamos:

· Padidėjusio dujų susikaupimo virškinimo trakte (meteorizmo) sukeltų virškinimo trakto negalavimų simptominiam gydymui.
· Dujų šalinimui prieš diagnostines rentgenologines ar ultragarsines procedūras pilvo srityje.


2.	Kas žinotina prieš vartojant Antiflat	

Antiflat kramtomųjų tablečių vartoti negalima:
Jeigu yra alergija simetikonui arba bet kuriai pagalbinei šio vaisto  medžiagai (jos išvardytos 6 skyriuje).

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Antiflat.
Jeigu Jūsų sutrikimai neišnyksta, nepasiekiama laukto rezultato vartojant Antiflat kramtomąsias tabletes, dėl tolesnio vartojimo kreipkitės į gydytoją.
Vaisto vartojant ilgiau kaip 2 savaites galimas žalingas poveikis dantims.

Kiti vaistai ir Antiflat kramtomosios tabletės 
Jeigu vartojate arba neseniai vartojote kitų vaistų arba dėl to nesate tikri,  apie tai pasakykite gydytojui arba vaistininkui.

Nors duomenų apie simetikono sąveiką su kitais vaistais nėra, dėl simetikono poveikio paviršiaus įtempimui negalima visiškai paneigti galimos jo įtakos kitų veikliųjų medžiagų absorbcijai.

Antiflat kramtomųjų tablečių vartojimas su maistu ir gėrimais
Apie maisto ar gėrimų įtaką Antiflat kramtomųjų tablečių veiksmingumui pranešimų negauta.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku. 
Kadangi simetikonas virškinimo trakte neabsorbuojamas, Antiflat kramtomąsias tabletes galima vartoti nėštumo ir žindymo laikotarpiu. 

Vairavimas ir mechanizmų valdymas
Antiflat kramtomosios tabletės gebėjimo vairuoti ir valdyti mechanizmus neveikia arba veikia nereikšmingai.

Antiflat kramtomųjų tablečių sudėtyje yra sacharozės ir gliukozės
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.


3.	Kaip vartoti Antiflat 

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į  gydytoją arba vaistininką.

Suaugusieji 
Vartojimas esant pernelyg gausiam dujų susidarymui ir meteorizmui:
gerti po 1-2 tabletes tris kartus per parą valgymo metu arba pavalgius. Prireikus papildomai 1-2
tabletes galima išgerti prieš miegą.
Vartojimas suaugusiųjų parengimui pilvo organų diagnostiniam tyrimui: gerti po 2-3 tabletes po 
kiekvieno valgymo vieną dieną prieš numatomą tyrimą ir iš ryto tyrimo dieną.

Vartojimas vaikams ir paaugliams
Vyresni kaip 6 metų vaikai ir paaugliai
Esant pernelyg gausiam dujų susidarymui ir meteorizmui: gerti po 1 tabletę tris kartus per 
parą valgymo metu arba pavalgius. Prireikus papildomai 1 tabletę galima išgerti prieš miegą.

Jaunesnių kaip 6 metų vaikų gydymui geriau tinka vartoti kitą vaisto formą (pavyzdžiui, Antiflat geriamąją suspensiją).

Vartojimo metodas
Antiflat kramtomąsias tabletes reikia vartoti per burną. Tabletes reikia sukramtyti. 

Vartojimo trukmė
Vartojimo trukmė priklauso nuo sutrikimų ypatumų ir jų progresavimo. Prireikus Antiflat kramtomąsias tabletes galima vartoti ilgesnį laiką. 
Jei vartojant Antiflat kramtomąsias tabletes ligos simptomai nepranyksta arba negerėja, kreipkitės į gydytoją.

Ką daryti pavartojus per didelę Antiflat kramtomųjų tablečių dozę?
Išgėrus didelį kiekį, pasitarkite su gydytoju arba vaistininku.

Pamiršus pavartoti Antiflat kramtomąsias tabletes
Negalima vartoti dvigubos dozės norint kompensuoti praleistą dozę. Tęskite vartojimą įprasta tvarka.

Nustojus vartoti Antiflat kramtomąsias tabletes
Jeigu norite nustoti vartoti Antiflat kramtomąsias tabletes, pasitarkite su gydytoju arba vaistininku.
Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Iki šiol pranešimų apie šalutinį poveikį negauta.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti tiesiogiai, užpildę interneto svetainėje www.vvkt.lt esančią formą, paštu Valstybinei vaistų kontrolės tarnybai prie Lietuvos Respublikos sveikatos apsaugos ministerijos, Žirmūnų g. 139A, LT 09120 Vilnius, tel: 8 800 73568, faksu 8 800 20131 arba el. paštu NepageidaujamaR@vvkt.lt. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Antiflat

Šį vaistą laikykite vaikams nepastebimoje ir nepasiekiamoje vietoje.
Laikyti ne aukštesnėje kaip 25 C temperatūroje.
Tablečių talpyklę laikyti sandarią, kad preparatas būtų apsaugotas nuo drėgmės.

Ant dėžutės, tablečių talpyklės ir lizdinės plokštelės po „Tinka iki/EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.
Pirmą kartą atidarius tablečių talpyklę, tablečių tinkamumo laikas yra 1 metai.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija 

Antiflat sudėtis
-	Veiklioji medžiaga yra simetikonas. Kiekvienoje kramtomojoje tabletėje yra 42 mg simetikono.
-	Pagalbinės medžiagos yra glicerolio monostearatas, paprastųjų pankolių vaisių eterinis aliejus, pipirmėčių eterinis aliejus, kmynų eterinis aliejus, bevandenė gliukozė, sacharozė.

Antiflat išvaizda ir kiekis pakuotėje
Kramtomosios tabletės yra baltos, apvalios, abipusiai išgaubtos pankolio ir kmynų kvapo ir skonio.

Preparatas tiekiamas lizdinėse plokštelėse po 30 ir 50 kramtomųjų tablečių arba tablečių talpyklėje, kurioje yra 300 kramtomųjų tablečių.

Gali būti tiekiamos ne visų dydžių pakuotės.

Rinkodaros teisės turėtojas ir gamintojas
G. L. Pharma GmbH
Schlossplatz 1 
8502 Lannach 
Austrija

Jeigu apie šį vaistą norite sužinoti daugiau, kreipkitės į vietinį rinkodaros teisės turėtojo atstovą.

UAB „GL Pharma Vilnius“
A.Jakšto g. 12, 01105 Vilnius
Lietuva
Tel. +370 5 261 0705
	office@gl-pharma.lt
 




Šis pakuotės lapelis paskutinį kartą peržiūrėtas 2014-03-27


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

